Dómari í Los Angeles í Bandaríkjunum kvað í gærkvöld upp þann úrskurð að Britney Spears skuli fá fullt sjálfræði. Hún hefur verið undir stjórn föður síns síðustu þrettán ár.
Bandaríska söngkonan Britney Spears var ein skærasta poppstjarna heims á fyrsta áratug þessarar aldar. Undanfarin ár hefur hún hins vegar helst verið í sviðsljósinu vegna deilna um sjálfræði við föður sinn. Jamie Spears, faðir Britney, fór upphaflega fram á það að verða skipaður lögráðamaður fullorðinnar dóttur sinnar árið 2008. Þá vísaði hann til opinberrar umræðu um andleg vandamál hennar og fíkniefnanotkun. Hann réði svo flestum atriðum í lífi dóttur sinnar næstu þrettán árin - en fyrr á þessu ári samþykkti hann að hætta sem lögráðamaður hennar.
Dómari í Los Angeles komst síðan í gær að þeirri niðurstöðu að Britney skyldi ráða sér sjálf, í fyrsta skipti í þrettán ár. Hún er nú 39 ára og eignir hennar metnar á um átta milljarða króna.
Aðdáendur söngkonunnar hafa fagnað úrskurðinum í dag og myllumerkið #freeBritney, sem fólk hefur notað til að lýsa stuðningi sínum við að hún fengi að ráða sér sjálf, verið áberandi á samfélagsmiðlum.